SKRIFTLIG FORESPØRGSEL E-2103/02

af Paulo Casaca (PSE) til Kommissionen

(16. juli 2002)

Om: Levninger af l'ancien régime i portugisisk

I Kommissionens svar E-1616/02(1) fik jeg at vide, at enhver negativ klang i forbindelse med ordet governança (styre) hidrører fra l'ancien régime og siden har været forældet.

Jeg vil gerne gøre Kommissionen opmærksom på, at ud over de nævnte ordbøger og min egen personlige opfattelse findes der mange andre eksempler på, at denne ånd fra l'ancien régime fortsat lever videre.

Således blev udtrykket gouvernance (god regeringsførelse) i dokumentet Hvidbog om nye styreformer i EU Uddybning af demokratiet i EU(2) og igen i juli sidste år over sat med boa governação (godt styre) i Kommissionens elektroniske ordbog. Rådets terminologiske database er endnu et eksempel på l'ancien régimes fortsatte beståen, idet termen governação også optræder her, og som eksempel nævnes en af arbejdsgrupperne i Konventet om Den Europæiske Unions Fremtid.

Måske vil Kommissionen på denne baggrund finde det mere hensigtsmæssigt at indlede en ny drøftelse mellem Kommissionens sprogfolk og terminologer, eventuelt under hensyntagen til de nævnte tilhængere af l'ancien régime, inden den forsøger på at overbevise de ansvarlige for de portugisiske ordbøger om, at de skal ændre betydningen af ordet governança?

(1) EFT C 92 E af 17.4.2003, s. 71.

(2) SEK(2000) 1547/7 endelig udg. af 11. oktober 2000.

Svar afgivet på Kommissionens vegne af Neil Kinnock

(11. september 2002)

I oktober 2000 vedtog Kommissionen sit arbejdsprogram for udarbejdelsen af hvidbogen om nye styreformer i EU. Dette interne dokument(1), som det ærede medlem henviser til, er ikke selve hvidbogen(2), men blot et forberedende dokument, som skulle samle Kommissionens Governance Team og de forskellige andre grupper, der arbejder med emnet i et fælles forum. En af målsætningerne med dokumentet var at belyse nogle spørgsmål vedrørende oversættelse og kommunikation og at foretage en indgående undersøgelse af eventuelle problemer i forbindelse med oversættelsen af termen governance (nye styreformer) til EU's forskellige sprog. Undersøgelsen blev gennemført med megen omhu, og den førte i visse tilfælde til, at den oprindelige oversættelse af ordet blev ændret. Bl.a. er den tidligere oversættelse til portugisisk af governance til governação blevet ændret til den term, der anvendes i selve hvidbogen. Som det fremgik af Kommissionens svar på det ærede medlems tidligere forespørgsel(3), har man i det endelige valg omhyggeligt undgået betegnelser, som kan forveksles med termen government (statsstyre) eller governmental activity (statsforvaltning).

Kommissionen støtter initiativer, der skal fremme dialogen mellem dens oversættere og terminologer og deres kolleger i de øvrige institutioner. Et af disse initiativer er den beslutning, der for nylig blev truffet af Kommissionens Oversættelsestjeneste, om oprettelse af en interinstitutionel database for den fælles beslutningsprocedure (eCODB). Basen gør det muligt for Kommissionens oversættere at meddele deres kolleger i både Rådet og Parlamentet, hvorfor de har anvendt en bestemt terminologi, og at få feedback. Kommissionens Oversættelsestjeneste nedsatte en flersproget arbejdsgruppe, som skulle oversætte termen governance, og denne gruppe arbejdede tæt sammen med det såkaldte Governance Team, som havde et specifikt mandat. Det var derfor ikke muligt på daværende tidspunkt at udvide den flersprogede gruppe til at omfatte de øvrige institutioner.

Der blev ikke gjort noget forsøg på at overbevise de ansvarlige for de portugisiske ordbøger om, at de skal ændre betydningen af ordetgovernança. De kontakter, der blev taget, og som Kommissionen også omtalte i sit tidligere svar, omfattede Instituto de Lexicologia e Lexicografia, Academia das Ciências de Lisboa, idet man ønskede at få belyst, hvorfor termen governança i nogle ordbøger stadig havde en negativ klang, og at høre institutionens mening om den nye foreslåede betydning af ordet.

Som det ærede medlem sikkert ved, er Kommissionens oversættere, når det gælder både portugisisk og andre sprog, undertiden nødsaget til at fastlægge terminologi uden bistand fra nationale organer eller institutioner, som ville kunne træffe kompromisprægede og endelige afgørelser om sproglige spørgsmål. I det foreliggende tilfælde blev der gjort alt for at opnå størst mulig klarhed og nøjagtighed i terminologien, efter at anerkendte portugisiske eksperter var blevet konsulteret.

(1) SEK(2000) 1547/7 endelig udg.

(2) KOM(2001) 428 endelig udg. EFT C 287 af 12.10.2001.

(3) Skriftlig forespørgsel E-1616/02.